Wenn d Kinder schlächti Note heimschleppe, tauge d Lehrer nix. Bim Fueßballspiele dääd r in hundert Johr nit nebe de Balle haue, wenn d Mannschaftskamerade besser flanke könnte. Im Gschäft wär de Bruddlihans längscht Abteilungsleiter, wenn en de Vatter hätt s Abitur mache lehn un siner Chef im Betriib ne nit mobbe dääd. Er hätt au nii kei Unfall nit baut, wenn der vornedraa nit absichtlich z langsam gfahre wär. S Hiisli wär abbezahlt, wenn d Banke nit mit sine Schulde s große Gschäft mache wotte. S wär alles guet, wenn d Frau nit allewiil Zettili ufruume, d Kinder nit ploge, de Chef nit mobbe, d andre besser fahre dääde. Wenn s kei Amis gäb, kei Usländer, kei Globalisierer, kei Atomkraftgegner, kei Linki, kei Grüeni, kei Euro. An sinem Raucherhueschte isch de Dokter schuld. Wer sunsch? Sogar s Wetter isch schuld. D ganz Welt wär besser, wenn si nit so schläächt wär. Soll ämol einer s Gegeteil behaupte!